
A MÉLY HÚZOTT RETENCIÓS SÍNEK FELÜLETI ÉRDESSÉGÉNEK VÁLTOZÁSA A TISZTÍTÁSI MÓDSZEREK FÜGGVÉNYÉBEN

Kulcsszavak: fogmosás szimulátor; retenciós sín; felületi érdesség; tisztítási módszerek; anyagösszehasonlítás
Bevezetés: A mélyhúzott retenciós sínek széles körben elterjedtek, de tisztítási módszereik hatékonysága nem egyértelmű. Nem találtunk átfogó tanulmányt, amely az összes típusú, retenciós sínként alkalmazott fólia felületi érdességének változását vizsgálta volna, a tisztítás függvényében.
Célkitűzés: Tanulmányunk célja a polietilén-tereftalát-glikol (PET-G), polipropilén (PP), kopoliészter (COP) és termoplasztikus poliuretán (TPU) alapanyagú retenciós sínek felületi érdességének vizsgálata, különböző tisztításnak alávetve.
Módszerek: Duran, Copyplast C, Imprelon S és Erkoloc-pro fóliákat mélyhúztunk extrakemény gipszmodellre. A mintákat a tisztítási módszereknek megfelelően 6 csoportba osztottuk, egy előzetes kérdőíves felmérésre alapozva: csak fogkefe, különböző kézi fogkefék és fogkrémek, elektromos fogkefe és fogkrém, csak Listerine, csak Corega.
A mintákat egy saját tervezésű és készítésű fogmosás szimulátorral kezeltük 30 napon át, 30 másodpercet. A Listerine és Corega csoport mintáit 30 alkalommal 5 percet áztattuk. A minták belső felszínének érdességét profilométerrel mértük. A statisztikai elemzéshez Kruskal-Wallis, ANOVA és t-próbákat használtunk.
Eredmények: Jelentős eltérést (p<0.00001) találtunk a PET-G, PP, COP és TPU-ból készült minták kezdeti felületi érdességei között. Továbbá, egy adott kezelési csoporton belül alkalmazott fogkefék között is jelentős volt az eltérés (p<0.05). A ciklusok után polírozó hatást is észleltünk, nem csak felületi érdesség növekedést. A Listerine csoport minden anyagon polírozó hatást mutatott. A legellenállóbb anyagnak a COP, a legkevésbé pedig a TPU bizonyult. A TPU anyagú mintáknál a CS3960 fogkefe, a COP esetében a CS3960 fogkefe és Elmex Caries Protection fogkrém kombinációja, a PET-G esetében a soft Colgate fogkefe és Elmex fogkrém, a PP anyagnál pedig a CS1560 fogkefe okozta a legkisebb érdesség változást. A PET-G és PP anyagok esetében jelentős eltérést találtunk az Oral-B Cross Action elektromos fogkefe és a medium Colgate fogkefe, Colgate Max White Optic-al való kezelése között, ahol a felületi érdesség jelentősen nőtt a PET-G esetében (p=0.0007). A fehérítő fogkrém szemmel látható elszíneződést okozott a PET-G, COP és TPU mintákon.
Megbeszélés: Eredményeink alapján a COP anyag bizonyult a legellenállóbbnak a felületi érdességváltozással szemben. Tisztítási módszerként a soft sörtés fogkefe és Listerines áztatás javasolt. Elektromos fogkefét és dörzs szemcsés fogkrémet nem ajánlott használni tisztításra.



